
LEGE

privind selecția și evaluarea 
performanțelor judecătorilor


Parlamentul adoptă prezenta lege organică.

Capitolul I
DISPOZIȚII GENERALE

Articolul 1. Obiectul legii

Prezenta lege reglementează principiile și procedura de selecție a candidaților la funcția de judecător, principiile și procedura de evaluare a performanțelor judecătorilor, precum și modul de organizare și funcționare a Colegiului pentru selecția și evaluarea judecătorilor. 

Articolul 2. Principiile selecției și evaluării judecătorilor

Selecția și evaluarea judecătorilor au la bază următoarele principii:
a) legalitatea;
b) nediscriminarea;
c) selectarea și evaluarea obiectivă și imparțială;
d) echitatea;
e) transparența;
f) confidențialitatea; 
g) protecția datelor cu caracter personal și a vieții private;
h) respectarea demnității umane.

Capitolul II
SELECȚIA CANDIDAȚILOR LA FUNCȚIA DE JUDECĂTOR

Articolul 3. Criteriile de selecție a candidaților la funcția de judecător

(1) Candidații la funcția de judecător care întrunesc condițiile stabilite la art. 6 din Legea nr. 544/1995 cu privire la statutul judecătorului sunt selectați în baza următoarelor criterii:
a) rezultatele examenului de absolvire a cursurilor de formare inițială sau, după caz, ale examenului pentru persoanele care candidează la funcția de judecător sau de procuror în temeiul vechimii în muncă, susținute în fața Comisiei pentru examenele de absolvire a Institutului Național al Justiției;
b) experiența în funcțiile de specialitate juridică și genul activității desfășurate în funcțiile respective;
c) participarea în activități, proiecte sau inițiative de educație nonformală;
d) cunoașterea uneia dintre limbile oficiale ale Consiliului Europei;
e) deținerea calităților personale precum verticalitatea, corectitudinea,  capacitatea de a gestiona situațiile stresante, capacitatea analitică, capacitatea de a lua decizii, atestate prin rezultatul testării psihologice;
f) deținerea capacității de a înțelege și de a soluționa situații juridice complexe;
g) alte aspecte stabilite prin regulamentul aprobat de Consiliul Superior al Magistraturii conform alin. (3). 

(2) Întrunirea de către candidatul la funcția de judecător a criteriilor specificate la alin. (1) lit. b)–d) se stabilește de Colegiul pentru selecția și evaluarea judecătorilor, iar întrunirea criteriilor specificate la alin. (1) lit. e) și f) – de Consiliul Superior al Magistraturii.

(3) Lista documentelor confirmative pentru fiecare criteriu, procedura și metodologia de acordare și calculare a punctajului, metodologia de efectuare a interviului candidaților la funcția de judecător se stabilesc într-un regulament aprobat de Consiliul Superior al Magistraturii. Regulamentul menționat se publică în Monitorul Oficial al Republicii Moldova și pe pagina web oficială a Consiliului Superior al Magistraturii.

(4) La selecţia candidaţilor la funcţia de judecător, media de concurs se calculează după cum urmează: 60% constituie nota obţinută la examenul susţinut în faţa Comisiei pentru examenele de absolvire a Institutului Naţional al Justiţiei, 20% constituie punctajul acordat de Colegiul pentru selecția și evaluarea judecătorilor și 20% constituie punctajul acordat de Consiliul Superior al Magistraturii.

Capitolul III
EVALUAREA PERFORMANȚELOR JUDECĂTORILOR

Articolul 4. Scopul evaluării performanțelor judecătorilor

(1) Performanțele judecătorilor se evaluează pentru a stabili nivelul de cunoștințe și aptitudini profesionale ale judecătorilor, precum și capacitatea de a aplica cunoștințele teoretice în practica profesiei de judecător, de a identifica aspectele slabe și aspectele forte din activitatea judecătorilor, de a stimula tendința de perfecționare a abilităților profesionale și de a spori eficiența activității judecătorilor la nivel individual și la nivelul instanțelor judecătorești.

(2) Rezultatele evaluării performanțelor judecătorilor sunt utilizate pentru:
a) organizarea calitativă a formării profesionale a judecătorilor (stabilirea direcțiilor de formare profesională, dezvoltarea și îmbunătățirea programelor de instruire continuă a judecătorilor, selectarea formelor de instruire);
b) stabilirea obiectivă a gradului de corespundere a judecătorilor cu funcțiile pe care le dețin sau la care pretind pe parcursul carierei lor;
c) asigurarea unei comparații obiective între mai mulți judecători în cazul promovării;
d) stimularea judecătorilor pentru a-și perfecționa nivelul de pregătire și abilitățile profesionale;
e) îmbunătățirea administrării instanțelor judecătorești;
f) formularea propunerilor de acordare a gradelor de calificare pentru judecători.

Articolul 5. Formele evaluării performanțelor judecătorilor

Evaluarea performanțelor judecătorilor se desfășoară în două forme:
a) evaluarea ordinară;
b) evaluarea extraordinară.

Articolul 6. Evaluarea ordinară

(1) Judecătorul este supus evaluării ordinare a performanțelor o dată la 5 ani. 

(2) Evaluarea ordinară a performanțelor se inițiază de Colegiul pentru selecția și evaluarea judecătorilor în baza unui plan de evaluare aprobat de Consiliul Superior al Magistraturii.

[bookmark: _Hlk136853021](3) În urma efectuării evaluării performanțelor, judecătorilor li se acordă următoarele calificative:
a) excelent;
b) foarte bine;
c) bine;
d) insuficient;
e) eșuat.

(4) În cazul acordării calificativului „insuficient”, judecătorul este supus evaluării extraordinare în termenul stabilit de Colegiul pentru selecția și evaluarea judecătorilor, care nu poate fi mai mic de un an. Acordarea calificativului „insuficient” la două evaluări consecutive constituie temei pentru eliberarea din funcție a judecătorului.

(5) Consiliul Superior al Magistraturii aprobă un regulament, prin care stabilește:
a) metodologia, procedura și durata evaluării performanțelor judecătorilor;
b) punctajul pentru fiecare dintre calificativele indicate la alin. (3) din prezentul articol, precum și pentru criteriile și indicatorii prevăzuți la art. 7;
c) sursele de informare și mijloacele de colectare a informațiilor necesare pentru evaluarea performanțelor judecătorilor.

(6) Regulamentul menționat la alin. (5) se publică în Monitorul Oficial al Republicii Moldova și pe pagina web oficială a Consiliului Superior al Magistraturii.

[bookmark: _Hlk137189226](7) În regulamentul menționat la alin. (5) se prevede că toți candidații la funcția de președinte sau vicepreședinte al instanței de judecată, la promovarea într-o instanță judecătorească superioară sau la transferul la altă instanță judecătorească pot să fie evaluați suplimentar, în baza criteriilor și indicatorilor prevăzuți în prezenta lege, și de către Consiliul Superior al Magistraturii. În acest caz, ponderea punctajului acordat de Consiliul Superior al Magistraturii nu poate depăși 30% din media de concurs.

(8) Judecătorul evaluat are acces la informația din dosarul de evaluare și este în drept să prezinte acte confirmative pentru rectificarea informației acumulate de Colegiul pentru selecția și evaluarea judecătorilor.

Articolul 7. Criteriile și indicatorii de evaluare ordinară a performanțelor judecătorilor

(1) Evaluarea ordinară a performanțelor judecătorilor se realizează în baza următoarelor criterii:
1. competența profesională, care are o pondere de 50% din totalul evaluării;
1. competența organizatorică, care are o pondere de 20% din totalul evaluării; 
1. integritatea, care are o pondere de 30% din totalul evaluării.

(2) Competența profesională se evaluează în baza următorilor indicatori:
a) procentajul hotărârilor/încheierilor menținute din cele contestate, cu excepția hotărârilor casate din motive neimputabile judecătorului;
b) numărul și procentul hotărârilor/încheierilor casate din cele examinate, cu prezentarea extrasului confirmativ din Programul integrat de gestionare a dosarelor;
c) prezența violărilor Convenției Europene pentru Drepturile Omului, constatate de Curtea Europeană a Drepturilor Omului; 
d) claritatea expunerii verbale și scrise;
e) calitatea motivării hotărârilor judecătorești;
f) formarea profesională a judecătorului;
g) posedarea cunoștințelor de aplicare a tehnologiilor informaționale.

(3) Competența organizatorică este evaluată în baza următorilor indicatori:
a) rata de soluționare a dosarelor în raport cu numărul dosarelor repartizate spre examinare;
b) respectarea termenelor rezonabile în procesul de înfăptuire a justiției;
c) ponderea hotărârilor redactate cu respectarea termenului stabilit de lege;
d) termenele medii de examinare a dosarelor, în funcție de complexitatea acestora;
e) modalitatea de organizare a activității profesionale;
f) numărul de ședințe din perioada de evaluare care au fost amânate din motive imputabile judecătorului, raportat la numărul total de ședințe;
g) numărul hotărârilor și încheierilor judecătorești publicate pe pagina web a instanței judecătorești, raportat la numărul total de hotărâri sau, după caz, încheieri judecătorești emise;
h) rata medie a numărului de ședințe întrerupte în raport cu numărul total de ședințe; 
i) îndeplinirea în termene legale a altor atribuții stabilite prin lege.

(4) Integritatea este evaluată în baza următorilor indicatori:
a) respectarea eticii profesionale;
b) numărul sancțiunilor disciplinare aplicate în perioada supusă evaluării în temeiul art. 4 alin. (1) lit. a), d), e), f), l), m1), n) din Legea nr. 178/2014 cu privire la răspunderea disciplinară a judecătorilor;
c) neimplicarea în activități politice;
d) reputația profesională;
e) integritatea financiară.

Articolul 8. Evaluarea extraordinară

(1) Judecătorul este supus evaluării extraordinare a performanțelor în următoarele cazuri:
a) obținerea calificativului „insuficient” la ultima evaluare;
b) din circumstanțele și din materialele cauzei disciplinare rezultă necesitatea efectuării evaluării performanțelor;
c) promovarea la o instanță superioară;
d) transferul la o instanță de același nivel sau la o instanță inferioară, în cazul în care mai mulți judecători solicită transferul în aceeași funcție vacantă, iar judecătorul vizat nu a fost supus niciunei evaluări ordinare în ultimii doi ani;
e) numirea în funcția de președinte sau de vicepreședinte al instanței judecătorești;
f) existența dubiilor privind neîndeplinirea sau îndeplinirea cu întârziere sau necorespunzătoare a atribuțiilor de președinte sau de vicepreședinte al instanței judecătorești, fără o justificare rezonabilă.

(2) În cazurile prevăzute la alin. (1) lit. c)–e), evaluarea extraordinară nu poate fi solicitată dacă în ultimii doi ani judecătorul a fost supus evaluării.

(3) Evaluarea extraordinară a performanțelor judecătorului poate fi inițiată de către:
a) judecătorul care solicită evaluarea extraordinară a performanțelor – în cazurile prevăzute la alin. (1) lit. c)–e);
b) membrii Consiliului Superior al Magistraturii, din oficiu sau la propunerea inspectorului judiciar – în cazurile prevăzute la alin. (1) lit. b) și f);
c) membrii Consiliului Superior al Magistraturii, cu indicarea motivelor pentru care este necesară evaluarea – în cazurile prevăzute la alin. (1) lit. c)–e).

(4) Pentru procedura de evaluare extraordinară a performanțelor, prevederile art. 6 alin. (3)–(8) se aplică în mod corespunzător.

Articolul 9. Criteriile de evaluare extraordinară a performanțelor judecătorilor, președinților și vicepreședinților instanțelor judecătorești

(1) În cazurile prevăzute la art. 8 alin. (1) lit. a)–d) se aplică criteriile specificate la art. 7.

(2) În cazurile prevăzute la art. 8 alin. (1) lit. e) și f) se aplică în mod cumulativ:
1) criteriile prevăzute la art. 7, luând-se în considerare volumul de muncă redus al judecătorului în legătură cu ocuparea de către acesta a funcției de președinte sau de vicepreședinte al instanței judecătorești; 
2) criteriile de evaluare extraordinară, specifice funcției de președinte sau de vicepreședinte al instanței judecătorești, care includ:
a) capacitatea managerială, evaluată în baza următorilor indicatori: 
1. gestionarea, planificarea, organizarea, coordonarea, monitorizarea și evaluarea activității instanței judecătorești și a personalului acesteia; 
2. repartizarea în mod echilibrat, echidistant și echitabil a sarcinilor și obiectivelor, în funcție de specificul funcțiilor personalului instanței judecătorești;
3. planificarea eficientă a bugetului și gestionarea eficientă a mijloacelor financiare;
4. asigurarea pregătirii profesionale a judecătorilor și personalului instanței judecătorești;
5. asigurarea unui climat organizațional pozitiv de muncă, a sprijinului și motivării judecătorilor și personalului instanței judecătorești;
6. acționarea proactivă pentru gestionarea și rezolvarea conflictelor;
7. luarea de decizii în mod operativ cu privire la desfășurarea activității instanței judecătorești și asumarea riscurilor și responsabilităților pentru deciziile luate;
8. desfășurarea anterioară a activității administrative, inclusiv exercitarea interimatului funcției administrative;
9. participarea la activități ce țin de administrarea instanțelor judecătorești (participarea în comisii, activități decizionale, concurs, comisii de evaluare a performanțelor personalului instanței, grupuri de lucru pentru achiziții, grupuri de lucru în cadrul instanței);
10. elaborarea unui plan sau stabilirea unei strategii de activitate a instanței judecătorești;
b) capacitatea de control, evaluată în baza următorilor indicatori: 
1. verificarea modului în care activează secretariatul și personalul care administrează instanța judecătorească; 
2. verificarea procesului de repartizare aleatorie a dosarelor;
3. verificarea procesului de înregistrare audio a ședințelor, de gestionare electronică a dosarelor și de publicare a hotărârilor judecătorești;
4. verificarea procesului de publicare a hotărârilor judecătorești și de depersonalizare a acestora;
5. verificarea procesului de afișare a informației despre cauzele fixate pentru examinare, contribuirea la unificarea practicii judecătorești;
c) capacitatea de comunicare și reprezentare, evaluată în baza următorilor indicatori: 
1. comunicarea clară, coerentă și eficientă cu judecătorii și personalul instanței  judecătorești;
2. capacitatea de a explica sarcinile, atribuțiile de serviciu și obiectivele stabilite; 
3. capacitatea de reprezentare a instanței de judecată conduse; 
4. capacitatea de a asigura transparența activității instanței conduse;
5. comunicarea cu publicul.

Capitolul IV
COLEGIUL PENTRU SELECȚIA ȘI EVALUAREA JUDECĂTORILOR

Articolul 10. Componența și durata mandatului

(1) Colegiul pentru selecția și evaluarea judecătorilor (în continuare – Colegiu) este un organ specializat din cadrul Consiliului Superior al Magistraturii, responsabil de asigurarea selecției candidaților pentru funcția de judecător, promovării judecătorilor la instanțe judecătorești superioare, numirii judecătorilor în funcția de președinte sau de vicepreședinte al instanței judecătorești, precum și de asigurarea evaluării performanțelor judecătorilor.

(2) Colegiul este format din 9 membri și activează în următoarea componență:
a) 5 judecători;
b) 4 reprezentanți ai societății civile.

(3) Sarcina de muncă a judecătorilor membri ai Colegiului se reduce cu cel puțin 50%. În funcție de volumul și complexitatea activității în cadrul Colegiului, sarcina de muncă a judecătorilor poate fi redusă în proporție mai mare, în modul stabilit de Consiliul Superior al Magistraturii. 

(4) Membrii Colegiului beneficiază, pentru fiecare ședință la care participă, de o indemnizație echivalentă cu a zecea parte (1/10) din salariul președintelui Consiliului Superior al Magistraturii, dar nu mai mult decât pentru 4 ședințe pe lună.

(5) Mandatul membrului Colegiului este de 6 ani. Membrul Colegiului nu poate fi reales sau numit pentru încă un mandat. Membrul al cărui mandat a expirat asigură interimatul funcției respective până la numirea sau alegerea unui nou membru.

Articolul 11. Condiții pentru candidații la funcția de membru al Colegiului

(1) În funcția de membru al Colegiului din rândul judecătorilor poate fi ales candidatul care întrunește următoarele condiții:
a) are o vechime în funcția de judecător de cel puțin doi ani efectiv lucrați;
b) nu a fost sancționat disciplinar sau termenul de acțiune a sancțiunii disciplinare a expirat.

(2) În funcția de membru al Colegiului din rândul reprezentanților societății civile poate fi aleasă persoana care întrunește următoarele condiții:
a) are reputație ireproșabilă;
b) are integritate personală;
c) are experiență de cel puțin 5 ani în domeniul dreptului sau al științelor politice, economiei, psihologiei;
d) nu activează, la momentul depunerii cererii, în cadrul organelor puterii legislative, executive sau judecătorești;
e) nu a fost, în ultimii 5 ani, membru al unui partid politic;
f) nu desfășoară activitate de întreprinzător.

Articolul 12. Alegerea și numirea membrilor Colegiului 

(1) Trei membri ai Colegiului din rândul judecătorilor sunt aleși de Adunarea Generală a Judecătorilor.

(2) Candidații la funcția de membru al Colegiului din rândul judecătorilor aleși conform alin. (1) pot efectua campanie de promovare. Regulile cu privire la campania judecătorilor candidați la funcția de membru al Consiliului Superior al Magistraturii și modul de alegere a acestora se aplică în mod corespunzător. Se consideră aleși membri ai Colegiului candidații care au obținut cel mai mare număr de voturi la Adunarea Generală a Judecătorilor, în ordinea descrescătoare a voturilor.

(3) Doi membri ai Colegiului din rândul judecătorilor, precum și cei patru membri din rândul reprezentanților societății civile sunt numiți de către Consiliul Superior al Magistraturii, fiind selectați prin concurs public, organizat de Consiliu.

(4) Membrii Colegiului din rândul reprezentanților societății civile sunt obligați să respecte restricțiile specificate la art. 8 alin. (1) lit. b) și c) și alin. (3) din Legea nr. 544/1995 cu privire la statutul judecătorului.

(5) În cazul imposibilității unui membru al Colegiului de a-și exercita atribuțiile mai mult de 3 luni, la solicitarea Colegiului, Consiliul Superior al Magistraturii asigură, în termen de două luni, convocarea Adunării Generale a Judecătorilor sau, după caz, organizarea concursului prevăzut la alin. (3) pentru numirea unui nou membru al Colegiului.

(6) În componența Colegiului nu pot fi aleși membri ai Consiliului Superior al Magistraturii, membri ai Colegiului disciplinar și nici inspectori-judecători.

Articolul 13. Competențele Colegiului 

(1) În domeniul selectării candidaților la funcția de judecător, Colegiul are următoarele competențe:
a) examinează dosarele candidaților la funcția de judecător, actele prezentate de către candidați și cele referitoare la candidați;
b) organizează și desfășoară interviuri cu candidații la funcția de judecător;
c) oferă punctaj candidaților la funcția de judecător potrivit criteriilor de selecție;
d) adoptă hotărâri motivate privind acceptarea sau respingerea candidaților pentru ocuparea funcției de judecător.

(2) În domeniul evaluării performanțelor judecătorilor, președinților și vicepreședinților instanțelor judecătorești, Colegiul are următoarele competențe:
a) examinează dosarele judecătorilor, președinților și vicepreședinților instanțelor judecătorești supuși evaluării, actele prezentate de către aceștia și actele referitoare la aceștia;
b) organizează și desfășoară interviuri cu judecătorii, președinții și vicepreședinții instanțelor judecătorești supuși evaluării performanțelor;
c) oferă punctaj judecătorilor, președinților și vicepreședinților instanțelor  judecătorești conform criteriilor de evaluare;
d) adoptă hotărâri motivate cu privire la rezultatele evaluării judecătorilor, președinților și vicepreședinților instanțelor judecătorești;
e) desemnează membrii colegiului responsabili de observarea activității desfășurate de judecătorii evaluați în cadrul ședințelor de judecată;
f) prezintă Institutului Național al Justiției propuneri pentru dezvoltarea și îmbunătățirea programelor de formare continuă a judecătorilor.

Articolul 14. Președintele Colegiului 

(1) Președintele Colegiului este ales cu votul secret al majorității membrilor Colegiului pentru un mandat de 3 ani și nu poate fi reales.

(2) Președintele Colegiului:
a) organizează activitatea Colegiului, distribuie obligațiile între membrii acestuia;
b) reprezintă Colegiul în relațiile cu persoanele fizice și juridice din Republica Moldova și din străinătate; 
c) prezidează ședințele Colegiului;
d) convoacă ședințele Colegiului;
e) semnează hotărârile și procesele-verbale ale ședințelor Colegiului;
f) pronunță hotărârile Colegiului;
g) soluționează alte chestiuni legate de activitatea Colegiului.
 
(3) În cazul vacanței funcției de președinte sau al absenței temporare a președintelui, atribuțiile acestuia sunt exercitate de către membrul cel mai în vârstă al Colegiului.

Articolul 15. Drepturile și obligațiile membrilor Colegiului 

(1) Membrii Colegiului au dreptul:
a) să recepționeze în prealabil materialele prezentate Colegiului spre examinare;
b) în caz de dezacord cu hotărârea Colegiului, să își expună, după caz, opinia separată.

(2) Membrii Colegiului sunt obligați:
a) să își exercite atribuțiile în conformitate cu legea;
b) la solicitarea președintelui Colegiului, să pregătească materialele necesare pentru ședință;
c) să voteze pro sau contra subiectelor incluse pe agenda ședinței.

(3) În timpul exercitării mandatului, membrii Colegiului din rândul judecătorilor nu au dreptul de a participa la concursurile pentru transfer în altă instanță judecătorească sau pentru promovare într-o instanță ierarhic superioară.

Articolul 16. Recuzarea și abținerea

(1) Un membru al Colegiului trebuie să declare că se abține de la participarea în activitatea Colegiului în cazul în care aceasta poate provoca îndoieli privind obiectivitatea și imparțialitatea hotărârilor sale. Pentru aceleași motive, candidatul al cărui dosar se examinează poate cere recuzarea unui membru al Colegiului.

(2) Recuzarea sau abținerea urmează să fie argumentată și expusă în formă scrisă înainte de examinarea dosarului candidatului.

(3) Decizia privind recuzarea sau abținerea se adoptă prin votul majorității membrilor Colegiului prezenți la ședință, în lipsa membrului a cărui recuzare sau abținere se soluționează.

Articolul 17. Ședințele Colegiului

(1) Colegiul se întrunește în ședințe periodic și în funcție de necesități.

(2) Ședințele Colegiului sunt publice. Acestea sunt deliberative dacă la ele participă cel puțin 2/3 dintre membrii Colegiului. La ședințele Colegiului participă, în mod obligatoriu, persoana al cărei dosar se examinează și, după caz, persoanele care au solicitat inițierea procedurii de evaluare a performanțelor judecătorilor. Neprezentarea judecătorului sau a candidatului la funcția de judecător invitat nu suspendă procedura de selecție sau de evaluare.

(3) Colegiul examinează, în termen de o lună, materialele prezentate de secretariatul Consiliului Superior al Magistraturii.

(4) Activitatea Colegiului este reglementată printr-un regulament aprobat de Consiliul Superior al Magistraturii.

(5) Dezbaterile din cadrul ședințelor Colegiului se consemnează într-un proces-verbal și se înregistrează audio. Înregistrarea audio a ședinței se anexează la procesul-verbal. Procesul-verbal se întocmește în decurs de 3 zile lucrătoare, fiind semnat de președintele ședinței și de secretar.

Articolul 18. Adoptarea hotărârilor

(1) Hotărârile Colegiului se adoptă cu votul deschis al majorității membrilor prezenți, în lipsa persoanelor invitate la ședință și în lipsa candidatului al cărui dosar se examinează.

(2) Hotărârile Colegiului trebuie să conțină:
a) descrierea activității judecătorului în perioada supusă evaluării;
b) deficiențele de ordin profesional, administrativ sau organizațional din activitatea judecătorului, în cazul existenței acestora, și recomandările Colegiului privind evitarea sau excluderea acestor deficiențe;
c) concluziile cu privire la rezultatele selecției sau, după caz, ale evaluării;
d) orice altă informație importantă în opinia Colegiului.

(3) Hotărârile Colegiului se emit în formă scrisă și trebuie să fie motivate. Dacă un membru al Colegiului are o opinie separată față de hotărârea adoptată, acesta o expune în scris, cu indicarea motivelor, documentul fiind anexat la dosar. Hotărârile Colegiului se transmit Consiliului Superior al Magistraturii a doua zi după expirarea termenului de contestare a acestora. Hotărârile Colegiului și opiniile separate ale membrilor săi se publică pe pagina web oficială a Consiliului Superior al Magistraturii în termen de 5 zile lucrătoare de la data adoptării.

(4) Hotărârea Colegiului se expediază prin poșta electronică persoanei vizate a doua zi după adoptarea hotărârii.

Articolul 19. Hotărârea privind evaluarea performanțelor

[bookmark: _Hlk136852970](1) În urma evaluării performanțelor judecătorului, Colegiul adoptă, după caz, una dintre următoarele hotărâri:
a) hotărârea privind susținerea evaluării performanțelor, fiind acordat unul dintre calificativele „insuficient”, „bine”, „foarte bine” sau „excelent”;
b) hotărârea privind eșuarea evaluării performanțelor.

(2) Hotărârea privind eșuarea evaluării performanțelor judecătorului sau, după caz, a președintelui sau vicepreședintelui instanței judecătorești se adoptă de către Colegiu în cazul în care:
a) se stabilește necorespunderea evidentă a judecătorului cu funcția pe care o deține;
b) președintele sau vicepreședintele instanței judecătorești își îndeplinește în mod necorespunzător atribuțiile.

(3) În cazul stabilirii circumstanțelor prevăzute la alin. (2), hotărârea Colegiului constituie temei pentru suspendarea din funcție a judecătorului sau, după caz, a președintelui sau vicepreședintelui instanței judecătorești și pentru inițierea de către Consiliul Superior al Magistraturii a procedurii de eliberare din funcție a persoanei respective.

(4) În cazul depistării unor temeiuri de tragere la răspundere disciplinară a judecătorului evaluat, Colegiul suspendă procedura de evaluare a judecătorului în cauză și sesizează Consiliul Superior al Magistraturii în vederea examinării oportunității de intentare a procedurii disciplinare. Procedura de evaluare a performanțelor judecătorului se reia după recepționarea unui răspuns din partea Consiliului Superior al Magistraturii privind refuzul de a intenta procedura disciplinară sau, după caz, după finalizarea procedurii disciplinare în privința judecătorului evaluat, cu excepția cazului în care judecătorul în cauză este eliberat din funcție.

Articolul 20. Contestarea hotărârilor Colegiului 

Hotărârile Colegiului pot fi contestate la Consiliul Superior al Magistraturii, prin intermediul Colegiului, în termen de 10 zile lucrătoare de la data comunicării hotărârii motivate, de către candidații la funcția de judecător, de către judecătorii sau, după caz, președinții sau vicepreședinții instanțelor judecătorești în privința cărora au fost adoptate hotărârile și doar în partea ce se referă la procedura de emitere și adoptare.

Capitolul V
ORGANIZAREA ACTIVITĂȚII COLEGIULUI

Articolul 21. Asigurarea activității Colegiului 

(1) În vederea exercitării competențelor sale, Colegiul are dreptul să solicite președinților instanțelor judecătorești, Ministerului Justiției, altor autorități publice, persoanelor juridice de drept public sau de drept privat toate actele și informațiile necesare, inclusiv în format electronic.

(2) Președinții instanțelor judecătorești, Ministerul Justiției, alte autorități publice, persoanele juridice de drept public sau de drept privat au obligația să transmită Colegiului, în termenul stabilit de acesta, actele și informațiile solicitate. Colegiul are obligația să respecte caracterul confidențial al actelor și informațiilor primite, în condițiile legii.

(3) Baza tehnico-materială a Colegiului este asigurată de către Consiliul Superior al Magistraturii.

Articolul 22. Lucrările de secretariat

(1) Lucrările de secretariat ale Colegiului sunt asigurate de către o subdiviziune distinctă din cadrul secretariatului Consiliului Superior al Magistraturii.

(2) Colegiul și secretariatul acestuia au acces la sistemele informaționale care conțin date relevante pentru realizarea mandatului său, inclusiv prin intermediul platformei de interoperabilitate (MConnect), în condițiile legislației privind schimbul de date și interoperabilitatea.

Articolul 23. Informația privind activitatea Colegiului 

Colegiul prezintă anual, până la data de 15 ianuarie, Consiliului Superior al Magistraturii raportul privind activitatea desfășurată. Raportul se publică în termen de 10 zile pe pagina web oficială a Consiliului Superior al Magistraturii.

Capitolul VI
DISPOZIȚII FINALE ȘI TRANZITORII

Articolul 24. Dispoziții finale

(1) Prezenta lege intră în vigoare la data publicării în Monitorul Oficial al Republicii Moldova.

(2) La data intrării în vigoare a prezentei legi:
a) se abrogă Legea nr. 154/2012 privind selecția, evaluarea performanțelor și cariera judecătorilor (Monitorul Oficial al Republicii Moldova, 2012, nr. 190–192, art. 636), cu modificările ulterioare;
b) se abrogă art. VIII alin. (2)–(4) din Legea nr. 85/2016 pentru modificarea și completarea unor acte legislative (Monitorul Oficial al Republicii Moldova, 2016, nr. 256–264, art. 545);
c) mandatul membrilor în funcție ai Colegiului pentru selecția și cariera judecătorilor și ai Colegiului de evaluare a performanțelor judecătorilor încetează de drept.

(3) Consiliul Superior al Magistraturii:
1) în termen de două luni de la data publicării prezentei legi:
a) va adopta actele sale normative prevăzute de prezenta lege;
b) va aduce actele sale normative în concordanţă cu prezenta lege;
2) în termen de 5 zile lucrătoare de la data publicării prezentei legi, va anunța concursul pentru ocuparea funcțiilor de membru al Colegiului pentru selecția și evaluarea judecătorilor;
3) în termen de până la 3 zile de la finalizarea etapei de înscriere la concursul menționat la pct. 2) din prezentul alineat, va transmite Comisiei independente de evaluare a integrității candidaților la funcția de membru în organele de autoadministrare ale judecătorilor și procurorilor, constituită conform Legii nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, spre examinare, dosarele tuturor candidaților la funcția de membru al Colegiului pentru selecția și evaluarea judecătorilor și, după caz, cererile depuse în condițiile alin. (5) din prezentul articol;
4) în termen de 10 zile de la evaluarea integrității ultimului candidat de către Comisia independentă de evaluare a integrității candidaților la funcția de membru în organele de autoadministrare ale judecătorilor și procurorilor, se va convoca pentru stabilirea datei ședinței Adunării Generale a Judecătorilor, în cadrul căreia urmează a fi aleși membrii Colegiului pentru selecția și evaluarea judecătorilor.

(4) Guvernul, în termen de 3 luni de la intrarea în vigoare a prezentei legi, va prezenta Parlamentului propuneri privind aducerea legislației în vigoare în concordanță cu prezenta lege.

(5) Candidații care, până la intrarea în vigoare a prezentei legi, au depus dosarele pentru participare la concursurile pentru ocuparea funcțiilor vacante de membru al Colegiului pentru selecția și cariera judecătorilor și de membru al Colegiului de evaluare a performanțelor judecătorilor urmează să confirme în scris, în termen de 5 zile lucrătoare de la intrarea în vigoare a prezentei legi, disponibilitatea de a participa la concursul prevăzut la alin. (3) pct. 2).  

(6) În perioada aplicării Legii nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor, suplimentar condițiilor prevăzute la art. 11 din prezenta lege, candidații la funcția de membru al Colegiului pentru selecția și evaluarea judecătorilor trebuie să întrunească și condiția promovării evaluării integrității. 

Articolul 25. Dispoziții tranzitorii

(1) Termenele calculate pentru procedurile în derulare la data intrării în vigoare a prezentei legi în cadrul Colegiului pentru selecția și cariera judecătorilor și în cadrul Colegiului de evaluare a performanțelor judecătorilor se întrerup până la data constituirii Colegiului pentru selecția și evaluarea judecătorilor. Termenele scurse până la această dată nu se iau în calcul la stabilirea noilor termene de procedură.

[bookmark: _Hlk137110746](2) Până la numirea în funcție a 2/3 din membrii Colegiului pentru selecția și evaluarea judecătorilor, Consiliul Superior al Magistraturii va efectua selecția și evaluarea candidaților la funcția de judecător în baza prezentei legi.
 
(3) Candidații la funcția de judecător, înscriși în Registrul participanților la concursul pentru suplinirea funcțiilor vacante de judecător, de președinte sau de vicepreședinte al instanței judecătorești, care în ultimii 5 ani nu au activat în domeniul dreptului vor fi selectați potrivit prevederilor prezentei legi, după susținerea repetată a unui examen în fața Comisiei pentru examenele de absolvire a Institutului Național al Justiției.

(4) Candidații la funcția de judecător, înscriși în Registrul participanților la concursul pentru suplinirea funcțiilor vacante de judecător, de președinte sau de vicepreședinte al instanței judecătorești, care în ultimii 5 ani au activat în domeniul dreptului vor fi selectați de către Consiliul Superior al Magistraturii conform procedurii stabilite de prezenta lege, fără susținerea examenului prevăzut la alin. (3).

(5) Institutul Național al Justiției, în termen de 10 zile de la intrarea în vigoare a prezentei legi, va notifica candidații înscriși în Registrul participanților la concursul pentru suplinirea funcțiilor vacante de judecător, de președinte sau de vicepreședinte al instanței judecătorești și, în termen de două luni, va organiza examenul pentru persoanele care candidează la funcția de judecător. Candidații care vor refuza sau nu se vor prezenta la examen vor fi excluși din registrul menționat.

[bookmark: _Hlk137110561](6) Media de concurs a candidaților la funcția de judecător prevăzuți la alin. (3) se va constitui din rezultatul obținut la examenul de absolvire a cursurilor de formare inițială în cadrul Institutului Național al Justiției sau, după caz, la examenul pentru persoanele care candidează la funcția de judecător sau de procuror în temeiul vechimii în muncă, susținute de candidat în fața Comisiei pentru examenele de absolvire a Institutului Național al Justiției, și rezultatul examenului prevăzut la alin. (3).

(7) Legea nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor (Monitorul Oficial al Republicii Moldova, 2022, nr. 72, art. 103), cu modificările ulterioare, se modifică după cum urmează:

1. La articolul 2 alineatul (1):

litera b) va avea următorul cuprins: 

„b) Colegiului pentru selecția și evaluarea judecătorilor;”

litera c) se abrogă.

2. La articolul 3, alineatul (8) se abrogă.

[bookmark: _Hlk137127751]3. La articolul 14 alineatul (8), litera b) va avea următorul cuprins: 

„b) admiterea cererii de contestare și dispunerea reevaluării candidaților care nu au promovat evaluarea, dacă constată că, în cadrul procedurii de evaluare, Comisia de evaluare a admis unele erori procedurale grave, care afectează caracterul echitabil al procedurii de evaluare, și că există circumstanțe care puteau duce la promovarea evaluării de către candidat.”

4. La articolul 15 alineatul (1), textul „30 iunie 2023” se substituie cu textul 
„finalizarea examinării de către Curtea Supremă de Justiție a ultimei contestații depuse împotriva hotărârii Comisiei de evaluare conform art. 14”.

(8) La articolul 24 alineatul (11) din Legea nr. 544/1995 cu privire la statutul judecătorului (republicată în Monitorul Oficial al Republicii Moldova, 2013, nr. 15–17, art. 63), cu modificările ulterioare, litera b) va avea următorul cuprins:

„b) colegiul disciplinar a propus eliberarea din funcție, iar suspendarea acestuia este proporțională cu situația care a stat la baza ei. La solicitarea judecătorului, Consiliul Superior al Magistraturii poate amâna suspendarea până la examinarea propunerii de eliberare din funcție;”.

(9) La articolul 11 alineatul (2) din Legea nr. 947/1996 cu privire la Consiliul Superior al Magistraturii (republicată în Monitorul Oficial al Republicii Moldova, 2013, nr. 15–17, art. 65), cu modificările ulterioare, textul „art. 8 din Legea cu privire la statutul judecătorului” se substituie cu textul „art. 8 alin. (1) lit. b)–d) din Legea nr. 544/1995 cu privire la statutul judecătorului”.

